ມີ​ຢ່າງ​ນ້ອຍ 10 ຄົນ ​ເສຍ​ຊີວິດ ໃນການໂຈມຕີ ມະຫາວິທະຍາໄລ ອາ​ເມຣິກັນ ທີ່ກາບູລ
ຜູ້​ບັນຊາ​ການ​ຕຳຫຼວດ ໃນນະຄອນ​ກາ​ບູລ ​​ກ່າວ​ວ່າ ມີ​ພະນັກງານຫຼາຍ​ກວ່າ 700 ຄົນ ​ແລະ​ນັກ​ສຶກສາ ​ໄດ້​ຖືກ​ຊ່ອຍ​ໄວ້​ໄດ້ ຫຼັງ​ຈາກ​ທີ່​ໄດ້ຕົກ​ຄ້າງ ​ຢູ່ຂ້າງ​ໃນມະຫາວິທະຍາ​ໄລ.
ຕຳຫຼວດອັຟການິສຖານ ກ່າວວ່າ ມີຢ່າງນ້ອຍ 10 ຄົນ ໄດ້ເສຍຊີວິດ ແລະອີກຫຼາຍກວ່າ 37 ຄົນ ໄດ້ຮັບບາດເຈັບ ຫຼັງຈາກທີ່ ໄດ້ມີການໂຈມຕີ ເປັນເວລາ 10 ຊົ່ວໂມງ ຢູ່ມະຫາວິທະຍາໄລ ອາເມຣິກັນ ຫຼື American University ຂອງອັຟການິສຖານ ໃນນະຄອນກາບູລ ທີ່ສິ້ນສຸດລົງໃນວັນພະຫັດມື້ນີ້ ພວກທີ່ເສຍຊີວິດແມ່ນຮວມທັງ ນັກສຶກສາ 7 ຄົນ ຕຳຫຼວດ 2 ຄົນ ແລະ ຄົນຍາມຮັກສາຄວາມປອດໄພຜູ້ນຶ່ງ ອາຈານສອນຊາວຕ່າງຊາດແມ່ນຮວມຢູ່ໃນພວກທີ່ໄດ້ຮັບບາດເຈັບ ຊຶ່ງນັ້ນແມ່ນຄຳເວົ້າຂອງໂຄສົກ ກະຊວງພາຍໃນ ທ່ານ Sedig Sediggi ທີ່ໄດ້ກ່າວໄວ້ ທ່ານ Abdul Rahman Rahini ຜູ້ບັນຊາການຕຳຫຼວດຂອງນະຄອນກາບູລ ໄດ້ກ່າວວ່າ ມີພະນັກງານຫຼາຍກວ່າ 700 ຄົນ ແລະນັກສຶກສາ ໄດ້ຖືກຊ່ອຍໄວ້ໄດ້ ຫຼັງຈາກທີ່ໄດ້ຕົກຄ້າງຢູ່ຂ້າງໃນມະຫາວິທະຍາໄລ ການໂຈມຕີ ໄດ້ເລີ້ມຂຶ້ນດ້ວຍການວາງລະເບີດ ໃນເວລາປະມານ 6:30 ຕອນແລງ ໃນວັນພຸດວານນີ້ ຕາມເວລາທ້ອງຖິ່ນ ແລະຍິງຕໍ່ສູ້ກັນຢູ່ຕໍ່ມາ ອີກ 1 ຊົ່ວໂມງ ໃນຂະນະ ທີ່ກອງກຳລັງຮັກສາຄວາມປອດໄພ ຕອບໂຕ້ກັບຄືນ ເຈົ້າໜ້າທີ່ອະທິບາຍ ເຖິງການໂຈມຕີ ຄັ້ງນີ້ວ່າ ເຈົ້າໜ້າທີ່ ໄດ້ກ່າວວ່າ ມີຜູ້ໂຈມຕີ ຢ່າງນ້ອຍ 2 ຄົນ ຖືກສັງຫານ ນັກສຶກສາ ຄົນນຶ່ງ ຕົກຄ້າງໃນມະຫາວິທະຍາໄລ ໄດ້ບອກກັບອົງການຂ່າວ Reuters ທາງໂທລະສັບວ່າ ລາວໄດ້ຕົກຄ້າງຢູ່ໃນຫ້ອງຮຽນ ກັບອີກຫຼາຍໆຄົນ ລາວກ່າວວ່າ ພວກເຂົາເຈົ້າໄດ້ຍິນສຽງປືນຍິງກັນຢູ່ຂ້າງນອກ ທ້າວ Massoud Hossaini ນັກສຶກສາຜູ້ທີ່ຫລົບໜີອອກມາໄດ້ນັ້ນ ໄດ້ບອກກັບອົງການຂ່າວ AP ວ່າ ລາວກໍເຊັ່ນກັນ ທີ່ໄດ້ຕົກຄ້າງຢູ່ກັບພວກນັກສຶກສາອື່ນໆໃນຫ້ອງຮຽນນຳກັນ ດ້ວຍການທີ່ພວກເຂົາເຈົ້າເອົາໂຕະ ຕັ່ງມາຮວມກັນປິດຄ້ຳປະຕູໄວ້ ລາວຍັງໄດ້ກ່າວວ່າ ພວກເຂົາເຈົ້າສາມາດທີ່ຈະຫລົບໜີອອກມາໄດ້ຈາກທາງອອກສຸກເສີນທາງກ້ຳເໜືອຂອງມະຫາວິທະຍາໄລ ນັກສຶກສາອີກຜູ້ນຶ່ງ ທ້າວ Roman Dehsabzwal ໄດ້ບອກກັບວິທະຍຸ ອັຟການິສຖານ ເສລີ ວ່າ ລາວຍັງຢູ່ໃນຫ້ອງຮຽນຢູ່ ຕອນທີ່ພວກເຂົາເຈົ້າ ໄດ້ຍິນສຽງປືນດັງ ແບ໊ງໆ ແລະປ່ອງຢ້ຽມ ແມ່ນແຕກກະຈາຍ ລາວໄດ້ກ່າວວ່າ ລາວແລະເພື່ອນນັກສຶກສາອີກ 2 ຄົນ ໂດດລົງມາຈາກປ່ອງຢ້ຽມຊັ້ນທີ 2 ເພື່ອຫລົບໜີ ໂຄສົກຂອງທຳນຽບຫ້າແຈ ໄດ້ບອກກັບ VOA ວ່າ ມີທີ່ປຶກສາສະຫະລັດ ຈຳນວນນ້ອຍໆກຸ່ມນຶ່ງ ໃຫ້ການຊ່ອຍເຫຼືອແກ່ຄູ່ຮ່ວມງານອັຟການິສຖານ ເພື່ອຮັບມືກັບການໂຈມຕີຄັ້ງນີ້